pythainlp/thaigov-v2-corpus-22032023 huggingface dataset:
วันอังคารที่ 25 สิงหาคม 2563
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะฯ ตรวจราชการพื้นที่จังหวัดระยอง
นายกรัฐมนตรี พร้อมด้วย รัฐมนตรีว่าการกระทรวงมหาดไทย และคณะฯ ตรวจราชการพื้นที่จังหวัดระยอง
เมื่อวันที่ 24 ส.ค. 63 เวลา 14.00 น. ที่ด่านเก็บค่าผ่านทางอู่ตะเภา ทางหลวงพิเศษระหว่างเมืองหมายเลข 7 อำเภอบ้านฉาง จังหวัดระยอง พลเอก ประยุทธ์ จันทร์โอชา นายกรัฐมนตรี เป็นประธานเปิดทางหลวงระหว่างเมืองหมายเลข 7 ช่วงพัทยา - มาบตาพุด โดยมี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย คณะรัฐมนตรี นายฉัตรชัย พรหมเลิศ ปลัดกระทรวงมหาดไทย ผู้บริหารระดับสูงของกระทรวงมหาดไทย ร่วมประกอบพิธี โดยมี นายสุรศักดิ์ เจริญศิริโชติ ผู้ว่าราชการจังหวัดระยอง พร้อมด้วยหัวหน้าส่วนราชการ กำนัน ผู้ใหญ่บ้าน ผู้บริหารองค์กรปกครองส่วนท้องถิ่น และประชาชนชาวจังหวัดระยองให้การต้อนรับ
นายสุรศักดิ์ เจริญศิริโชติ กล่าวว่า จังหวัดระยองเป็นจังหวัดที่มีแหล่งเศรษฐกิจ การค้า อุตสาหกรรม การท่องเที่ยว ที่สำคัญและมีผลิตภัณฑ์มวลรวมของจังหวัดสูงที่สุดในประเทศไทย ซึ่งจังหวัดระยองได้รับการสนับสนุนการพัฒนาในพื้นที่อย่างต่อเนื่อง โดยเฉพาะ เป็นพื้นที่เป้าหมายของการพัฒนาเขตเศรษฐกิจพิเศษตะวันออก หรือ EEC จังหวัดระยองเป็น 1 ใน 3 จังหวัดที่รวมถึงจังหวัดชลบุรีและฉะเชิงเทรา ที่ได้รับการส่งเสริมพัฒนาความพร้อมด้านโครงสร้างพื้นฐานด้านคมนาคมขนส่งที่ครบวงจรทั้งทางน้ำ ทางบก ทางราง และทางอากาศ
ซึ่งโครงการทางหลวงพิเศษระหว่างเมืองหมายเลข 7 ช่วงพัทยา - มาบตาพุด ถือเป็นโครงการสำคัญที่จะเพิ่มศักยภาพทางการแข่งขันด้วยการเชื่อมโยงโครงข่ายคมนาคมขนส่งในภาคตะวันออกให้สมบูรณ์มากขึ้นและถือเป็นการพัฒนาระบบสาธารณูปโภคเพื่อยกระดับคุณภาพชีวิตของประชาชนทั้งในจังหวัดระยองจังหวัดข้างเคียงก่อให้เกิดความสมดุลของการพัฒนาที่ครอบคลุมและยั่งยืนที่จะนำไปสู่การกระจายผลประโยชน์ให้กับชุมชนได้อย่างมากมายมหาศาลอีกด้วย
จากนั้นในเวลา 15.20 น. นายกรัฐมนตรี พร้อมด้วยรัฐมนตรีว่าการกระทรวงมหาดไทย และคณะฯ ลงพื้นที่ตลาดสินค้าครบวงจร เทศบาลบ้านเพ (ตลาด 100 เสา) ร่วมพบปะประชาชนชาวจังหวัดระยอง และผู้ประกอบการการท่องเที่ยวจังหวัดระยอง พร้อมทั้งเยี่ยมชมกิจกรรมการดำเนินการของบริษัท ประชารัฐรักสามัคคีระยอง (วิสาหกิจเพื่อสังคม) จำกัด และผลิตภัณฑ์สินค้าชุมชน ซึ่งนายกรัฐมนตรี เน้นย้ำว่า รัฐบาลจะทำทุกอย่างในการขับเคลื่อนความต้องการของประเทศชาติเเละของพี่น้องประชาชน ไปสู่ความร่วมมือกันในทุกด้าน โดยในขณะนี้รัฐบาลได้ให้ความสำคัญในการเเก้ไขปัญหาสถานการณ์การลดการจ้างงานที่เกิดขึ้น เพื่อฟื้นฟูเศรษฐกิจกลับมาเข้มแข็ง และต่อยอดไปสู่การเเข่งขันในระดับสากล
และในเวลา 16.45 น. นายกรัฐมนตรี พร้อมด้วยรัฐมนตรีว่าการกระทรวงมหาดไทย และคณะฯ เยี่ยมชมวิถีกลุ่มประมงเรือเล็กพื้นบ้านสวนสน-แกลง 1 พร้อมติดตามการพัฒนาอาชีพกลุ่มประมงจังหวัดระยอง การสาธิตการแปรรูปอาหารทะเล ตลาดประมงพื้นบ้าน และธนาคารปู และร่วมปล่อยแม่พันธุ์ปูม้าสู่ทะเล นายกรัฐมนตรีได้พูดถึงการดูเเล SMEs จำนวนกว่า 3 ล้านราย นอกจากนี้ ในเรื่อง E-commerce หรือ ธุรกิจออนไลน์ รัฐบาลมีกฎหมาย มีเเพลตฟอร์ม ที่ช่วยส่งเสริมให้มีพื้นที่การตลาดเพิ่มขึ้น พร้อมแนะให้ผู้ประกอบการ และผู้ค้าขายมาร่วมลงทะเบียนกับภาครัฐ เพื่อจะสามารถเข้าร่วมโครงการต่าง ๆ รวมถึงเงินอุดหนุนของรัฐในระยะยาวได้อีกด้วย
วันพฤหัสบดีที่ 10 กันยายน 2563
รัฐมนตรีประจำสำนักนายกรัฐมนตรีเผยพระที่ผิดพระธรรมวินัย โดยเฉพาะพระที่ถูกจับต้องลาสิกขาบท  จะกลับมาห่มผ้าเหลืองใหม่ ต้องผ่านกระบวนการบรรพชาอุปสมบท
รัฐมนตรีประจำสำนักนายกรัฐมนตรีเผยพระที่ผิดพระธรรมวินัย โดยเฉพาะพระที่ถูกจับต้องลาสิกขาบท  จะกลับมาห่มผ้าเหลืองใหม่ ต้องผ่านกระบวนการบรรพชาอุปสมบท
นายอนุชา นาคาศัย รัฐมนตรีประจำสำนักนายกรัฐมนตรี ชี้แจงประเด็นการอภิปรายฯ กรณี นายนิยม เวชกามา สมาชิกสภาผู้แทนราษฏรพรรคเพื่อไทย อภิปรายเกี่ยวกับเรื่องของพระพุทธศาสนาระบุว่ามีพระเถระจำนวน 7 รูป ถูกดำเนินคดี แล้วศาลตัดสินว่าไม่มีความผิด มีการคืนยศให้พระเถระดังกล่าวนั้นว่า เมื่อวันที่ 19 กุมภาพันธ์ 2563 ศาลอาญาคดีทุจริตและประพฤติมิชอบกลาง ได้อ่านคำพิพากษาคดีทุจริตการจัดสรรเงินงบประมาณสำนักงานพระพุทธศาสนาแห่งชาติ ที่พนักงานอัยการ สำนักงานคดีปราบปรามทุจริตเป็นโจทก์ ยื่นฟ้องจำเลย ในความผิดฐานเป็นเจ้าพนักงาน มีหน้าที่ซื้อ ทำ จัดการ หรือรักษาทรัพย์สินใด ร่วมกันเบียดบังทรัพย์นั้นเป็นของตน หรือเป็นของผู้อื่นโดยทุจริต หรือโดยทุจริตยอมให้ผู้อื่นเอาทรัพย์นั้นเสีย เป็นเจ้าพนักงานปฏิบัติ หรือละเว้นการปฏิบัติหน้าที่โดยมิชอบ เพื่อให้เกิดความเสียหายแก่ผู้หนึ่งผู้ใด หรือปฏิบัติ หรือละเว้นการปฏิบัติหน้าที่โดยทุจริต เป็นผู้สนับสนุนเจ้าพนักงานกระทำความผิดดังกล่าว ซึ่งศาลว่า การกระทำของจำเลยเป็นความผิดตามประมวลกฎหมายอาญา มาตรา 157 ให้จำคุก 36 เดือน และปรับ 27,000 บาท แต่ที่ผ่านมาได้ปฏิบัติหน้าที่ในการเผยแผ่พระพุทธศาสนาอย่างต่อเนื่อง และเป็นพระชั้นผู้ใหญ่ ไม่เคยกระทำความผิดทางวินัย จึงเห็นสมควรให้รอการลงโทษกำหนด 2 ปี ซึ่งเห็นได้ชัดเจนว่าพระเถระผู้ใหญ่ได้ถูกศาลตัดสินลงโทษจำคุกแต่ให้รอลงอาญา
รัฐมนตรีประจำสำนักนายกรัฐมนตรีกล่าวว่า เมื่อถูกตัดสินลงโทษแล้ว จะกลับมาห่มผ้าเหลืองอีกนั้น จะต้องผ่านกระบวนการบรรพชาอุปสมบท ถึงจะมีสิทธิ์ห่มผ้าเหลืองได้ ถ้าหากห่มผ้าเหลืองโดยไม่ได้อุปสมบทจะมีความผิดฐานแต่งกายเลียนแบบพระ ตามมาตรา 208 ประมวลกฎหมายอาญาว่าด้วยความผิดเกี่ยวกับศาสนา พร้อมกับกล่าวย้ำว่า พระที่ผิดพระธรรมวินัย โดยเฉพาะอย่างยิ่งพระที่ถูกจับแล้วต้องลาสิกขาบท มีพระธรรมวินัยระบุไว้ชัดเจนว่าต้องบรรพชาใหม่ ไม่สามารถกลับมาห่มผ้าเหลืองได้ และไม่ได้อยู่ที่จิตใจ ไม่ว่าจะเป็นการสึกโดยเต็มหรือไม่เต็มใจก็ตาม ซึ่งจากที่นายนิยม เวชกามา ระบุว่ามีพระจำนวน 3 แสนรูป หายไปจำนวน 8 หมื่นรูป เหลือเพียง 220,000 รูปนั้น ไม่ตรงกับข้อมูลความเป็นจริง ปัจจุบันประเทศไทยมีวัดอยู่ทั้งหมดประมาณ 42,000 กว่าวัด ตั้งแต่ปี 2560 จนถึงปัจจุบันมีจำนวนพระไม่เกิน 250,000 รูป ซึ่งตรงนี้แสดงให้เห็นว่าในคำอภิปรายหรือคำเสนอแนะในการอภิปรายนายกรัฐมนตรีนั้น บางครั้งอาจจะฟังได้ บางครั้งอาจจะฟังไม่ได้
................................................................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 3 กันยายน 2563
รัฐมนตรีฯ อนุชา กระตุ้นคนไทยใช้ภาษาไทยให้ถูกต้อง ตระหนักถึงความสำคัญของการใช้ภาษาไทยซึ่งเป็นภาษาหลักประจำชาติ
รัฐมนตรีฯ อนุชา กระตุ้นคนไทยใช้ภาษาไทยให้ถูกต้อง ตระหนักถึงความสำคัญของการใช้ภาษาไทยซึ่งเป็นภาษาหลักประจำชาติ
วันนี้ (3 กันยายน 2563) เวลา 09.00 น. ณ ห้องแกรนด์บอลรูม โรงแรมรามาการ์เด้นส์ กรุงเทพมหานคร นายอนุชา นาคาศัย รัฐมนตรีประจำสำนักนายกรัฐมนตรี ร่วมเป็นเกียรติในพิธีเปิดงานเสวนาทางวิชาการเนื่องในวันภาษาไทยแห่งชาติ ประจำพุทธศักราช 2563 "รู้ทันสีสันภาษาสื่อ" โดยมี นายวิษณุ เครืองาม รองนายกรัฐมนตรีเป็นประธาน
รัฐมนตรีประจำสำนักนายกรัฐมนตรี ในฐานะกำกับดูแลสำนักงานราชบัณฑิตยสภา เปิดเผยว่า สำนักงานราชบัณฑิตยสภามีหน้าที่หลักในการอนุรักษ์ภาษาไทย ขณะเดียวกันก็ได้รับมอบหมายให้สร้างจิตสำนึก และกระตุ้นให้ประชาชนคนไทยใช้ภาษาไทยอย่างถูกต้อง ตระหนักถึงความสำคัญของการใช้ภาษาไทยซึ่งเป็นภาษาหลักประจำชาติ ตลอดจนส่งเสริม ทำนุ บำรุง ให้ภาษาไทยอยู่คู่ชาติไทยตลอดไป การจัดกิจกรรมในวันนี้จึงมีความสำคัญต่อการสร้างจิตสำนึกในการอนุรักษ์ภาษาไทยร่วมกันของคนในชาติ โดยปลูกฝังตั้งแต่ในระดับเยาวชนที่จะเป็นกำลังหลักของประเทศชาติในอนาคตต่อไป
สำหรับการจัดงานครั้งนี้เป็นไปตามภารกิจหลักของสำนักงานราชบัณฑิตยสภา ในการจัดอบรมศึกษาและพัฒนาทางวิชาการเกี่ยวกับภาษาไทย ภาษาถิ่น และการอนุรักษ์ภาษาไทยซึ่งเป็นเอกลักษณ์ของชาติ โดยกำหนดหัวข้อหลักของงาน คือ "รู้ทันสีสันภาษาสื่อ" ซึ่งเป็นโครงการหนึ่งภายใต้โครงการ "รู้ รัก ภาษาไทย" ภายในงานประกอบด้วย การประกวดเล่าเรื่องหัวข้อ “ภูมิปัญญาท้องถิ่น : ของกิน ของเล่น ของใช้” และพิธีมอบเกียรติบัตรให้แก่นักเรียนที่ชนะการประกวดเล่าเรื่องหัวข้อ “ภูมิปัญญา ท้องถิ่น : ของกิน ของเล่น ของใช้” นอกจากนี้ ยังมีการเสวนาทางวิชาการหัวข้อ “รู้ทันสีสันภาษาสื่อ” โดยผู้ทรงคุณวุฒิด้านภาษาไทยอีกด้วย
.....................................
กลุ่มประชาสัมพันธ์และเผยแพร่ สำนักโฆษก
วันอังคารที่ 8 กันยายน 2563
นายกรัฐมนตรีแนะไทยปรับโครงสร้างเศรษฐกิจใหม่ ลดพึ่งพาการส่งออกและการท่องเที่ยว ส่งเสริมการลงทุนภายในประเทศให้มากยิ่งขึ้น
นายกรัฐมนตรีแนะไทยปรับโครงสร้างเศรษฐกิจใหม่ ลดพึ่งพาการส่งออกและการท่องเที่ยว ส่งเสริมการลงทุนภายในประเทศให้มากยิ่งขึ้น
วันนี้ (8 กันยายน 2563) เวลา 13.00 น. ณ ตึกสันติไมตรี (หลังใน) หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยว่ารัฐบาลได้ทำงานเพื่อแก้ไขปัญหาเศรษฐกิจที่ได้รับผลกระทบจากสถานการณ์การแพร่ระบาดของเชื้อไวรัสโควิด-19 ซึ่งคณะรัฐมนตรีได้มีมติเห็นชอบแผนงานโครงการต่าง ๆ ตามพ.ร.ก. เงินกู้ฯ พร้อมปรับปรุงกฎหมายให้มีความทันสมัยมากยิ่งขึ้น โดยสัปดาห์ที่ผ่านมาได้พบปะภาคเอกชน 3 กลุ่มด้วยกัน ได้แก่ สมาคมอสังหาริมทรัพย์ไทย สมาคมอุตสาหกรรมก่อสร้างไทยฯ และกลุ่มธุรกิจค้าปลีก อีคอมเมิร์ซ โลจิสติกส์ เพื่อรับทราบข้อคิดเห็นและดูว่ารัฐบาลจะสนับสนุนส่วนไหนได้บ้าง เป็นการทำงานร่วมกัน โดยจุดมุ่งหมายสำคัญคือ ลดการเลิกจ้างงานพนักงานให้มากที่สุด โดยรัฐบาลจะจัดหางบประมาณเพิ่มเติมเพื่อดูแลลูกจ้าง พนักงาน ในห่วงโซ่ผู้ประกอบการรายใหญ่
ทั้งนี้ นายกรัฐมนตรียังเปิดเผยถึงเศรษฐกิจโดยรวมว่า มีการปรับตัวดีขึ้นตามลำดับจากการผ่อนคลายมาตรการต่าง ๆ กระทรวงพาณิชย์ได้รายงานดัชนีราคาผู้บริโภคทั่วไปในเดือนสิงหาคมลดลงร้อยละ 0.5 เมื่อเทียบกับปีก่อน และลดลงน้อยที่สุดในรอบ 6 เดือน รวมถึงราคาอาหารสดดีขึ้นตามลำดับ และอัตราแลกเปลี่ยนเงินบาทต่อดอลลาร์สหรัฐดีขึ้น อยู่ที่ 31.34 บาท ต่อ 1 ดอลลาร์สหรัฐ แม้พบผู้ติดเชื้อแต่ระบบของสาธารณสุข ก็สามารถติดตามกลุ่มเสี่ยงเพื่อเข้ารับการตรวจคัดกรอง ซึ่งยังไม่พบผู้ติดเชื้อเพิ่มขึ้น นอกจากนี้ ยังให้เพิ่มกำลังตามพื้นที่แนวชายแดนเพื่อป้องกันผู้ที่ลักลอบเข้าประเทศอย่างผิดกฎหมาย โดยนายกรัฐมนตรีเผยว่า เตรียมหารือกับคณะรัฐมนตรีเพื่อพิจารณาเพิ่มวันหยุดให้มากขึ้นเพื่อส่งเสริมการท่องเที่ยวภายในประเทศ ให้เกิดการหมุนเวียนของเศรษฐกิจให้สามารถขับเคลื่อนต่อไปได้ รวมทั้งการหารือร่วมกันระหว่างกระทรวงดิจิทัลเพื่อเศรษฐกิจและสังคม และกระทรวงพาณิชย์ เพื่อส่งเสริมแพลตฟอร์มอีคอมเมิร์ซของไทยที่มีอยู่ ให้มีการใช้งานได้กว้างขวางมากยิ่งขึ้น วันนี้รัฐบาลมุ่งเน้นปรับปรุงสร้างเศรษฐกิจใหม่ จากเดิมที่ต้องพึ่งพาการส่งออก การท่องเที่ยว แต่การแพร่ระบาดของเชื้อไวรัสโควิด-19 ทำให้รายได้ลดลง อาจต้องจัดทำโครงการขนาดใหญ่เพื่อส่งเสริมการลงทุนภายในประเทศให้มากยิ่งขึ้น เพิ่มเติมจากแผนงาน EEC ตามยุทธศาสตร์ชาติ 20 ปี เพื่อเชื่อมการขนส่งระหว่างฝั่งตะวันออกและตะวันตก ท่าเรือต่าง ๆ ระหว่างอ่าวไทยและอันดามัน ด้วยการศึกษา Land Bridge เพื่อสร้างรากฐานแก่เศรษฐกิจระยะยาว
ในช่วงท้าย นายกรัฐมนตรียืนยันประเทศไทยได้เข้าร่วมการพัฒนาวัคซีนร่วมกับต่างประเทศ โดยมีงบประมาณ 1,000 ล้านบาทจากกองทุนวัคซีนแห่งชาติ สำหรับสถานการณ์เศรษฐกิจในประเทศต่างๆ อาทิ ฝรั่งเศส ออสเตรเลีย ก็ได้รับผลกระทบจากการแพร่ระบาดของเชื้อไวรัสโควิด-19 ไม่ต่างจากประเทศไทย ซึ่งทุกประเทศมีมาตรการเพื่อกระตุ้นเศรษฐกิจ ส่งเสริมจ้างงาน เพื่อเพิ่มรายได้ให้กับประชาชนเช่นเดียวกัน
....................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 3 กันยายน 2563
เปิดรับสมัครงาน 14,510 อัตรา ทั่วประเทศ
วันพฤหัสบดีที่ 3 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเตรียมจ้างงานประชาชนผ่านโครงการพัฒนาตำบลแบบบูรณาการ ทุกตำบล อำเภอทั่วประเทศ จำนวน 14,510 อัตรา ตำบลละ 2 คน มีระยะเวลาจ้าง 12 เดือน อัตราค่าตอบแทนจ้างเหมา 15,000 บาท/เดือน เพื่อส่งเสริมกระตุ้นการบริโภคและสร้างรายได้ภาคครัวเรือน โดยปฏิบัติงานจัดเก็บข้อมูลในระดับพื้นที่หมู่บ้าน ตำบล อำเภอ เพื่อจัดทำฐานข้อมูล สำหรับการวางแผนพัฒนาพื้นที่ เป็นกลไกสำคัญในการแก้ไขปัญหาความเดือดร้อนของประชาชนในระยะยาว ผู้สนใจสอบถามรายละเอียดหรือขอรับและยื่นใบสมัครด้วยตนเอง ณ ที่ว่าการอำเภอ ตามทะเบียนบ้าน ตั้งแต่บัดนี้ - 15 ก.ย. 63
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 31 สิงหาคม 2563
HR มท. ติวเข้มผู้ปฏิบัติงานด้านการบริหารทรัพยากรบุคคลมุ่งสู่
HR มท. ติวเข้มผู้ปฏิบัติงานด้านการบริหารทรัพยากรบุคคลมุ่งสู่ "การเป็นหุ้นส่วนเชิงยุทธศาสตร์" สนับสนุนการพัฒนาพื้นที่ทุกมิติ
วันนี้ (31 ส.ค. 63) เวลา 13.00 น. ที่โรงแรมเอสดี อเวนิว เขตบางพลัด กรุงเทพมหานคร นายณัฐภัทร สุวรรณประทีป หัวหน้าผู้ตรวจราชการกระทรวงมหาดไทย เป็นประธานในพิธีเปิดโครงการเพิ่มประสิทธิภาพการบริหารทรัพยากรบุคคลของสำนักงานปลัดกระทรวงมหาดไทย ประจำปีงบประมาณ พ.ศ. 2563 ซึ่งจัดขึ้นโดยกองการเจ้าหน้าที่ สำนักงานปลัดกระทรวงมหาดไทย โดยมีวัตุประสงค์ในการเพิ่มประสิทธิภาพการบริหารทรัพยากรบุคคลของสำนักงานจังหวัดให้กับผู้ปฏิบัติงานด้านการบริหารงานบุคคลของสำนักงานปลัดกระทรวงมหาดไทย ซึ่งมีกลุ่มเป้าหมายจำนวนทั้งสิ้น 100 คน ประกอบด้วย เจ้าหน้าที่จากสำนักงานจังหวัด 76 จังหวัด จำนวน 76 คน และเจ้าหน้าที่ผู้ปฏิบัติงานด้านการบริหารงานบุคคลในสำนักงานปลัดกระทรวงมหาดไทย จำนวน 24 คน
นายณัฐภัทร สุวรรณประทีป กล่าวว่า สำนักงานจังหวัดเป็นราชการบริหารส่วนภูมิภาคของสำนักงานปลัดกระทรวงมหาดไทย ถือเป็นหน่วยงานที่สำคัญในการขับเคลื่อนยุทธศาสตร์ชาติ นโยบายสำคัญของรัฐบาลและกระทรวงมหาดไทย เปรียบเสมือนข้อต่อสำคัญในการแปลงนโยบายไปสู่การปฏิบัติในระดับพื้นที่ให้เกิดผลอย่างเป็นรูปธรรม ซึ่งกลุ่มงานบริหารทรัพยากรบุคคล ในฐานะ HR Unit เป็นกลไกหลักในการขับเคลื่อนการดำเนินงานเกี่ยวกับการกลั่นกรองและเสนอความคิดเห็นเกี่ยวกับการบริหารทรัพยากรบุคคลของผู้ว่าราชการจังหวัด งานฝ่ายเลขานุการ อ.ก.พ.จังหวัด งานส่งเสริมธรรมาภิบาล การป้องกันปราบปรามการทุจริตและประพฤติมิชอบในภาครัฐ งานพัฒนาระบบราชการ รวมถึงงานพัฒนาบุคลากรภาครัฐในจังหวัด ดังนั้น เพื่อสนับสนุนการดำเนินของสำนักงานจังหวัดในฐานะ "หน่วยงานเสนาธิการ" ของผู้ว่าราชการจังหวัดที่เป็นกลไกหลักในการแก้ไขปัญหาความเดือดร้อนของประชาชนและการพัฒนาพื้นที่ในเชิงยุทธศาสตร์ ทั้งมิติทางด้านความั่นคง เศรษฐกิจ และสังคม กลุ่มงานบริหารทรัพยากรบุคคลจึงมีความจำเป็นจะต้องปรับเปลี่ยนบทบาทโดยการเป็นหุ้นส่วนเชิงยุทธศาสตร์กับองค์กร หรือ HR Strategic Partner สามารถสนับสนุนการขับเคลื่อนของผู้บริหารและยุทธศาสตร์การพัฒนาจังหวัดไปในทิศทางเดียวกันอย่างมีประสิทธิภาพ
ท้ายนี้ หัวหน้าผู้ตรวจราชการกระทรวงมหาดไทย ได้กล่าวเพิ่มเติมว่า โครงการฯ นี้ เป็นโอกาสทำให้ผู้ปฏิบัติงานการบริหารทรัพยากรบุคคลของจังหวัดได้รับทราบนโยบายและทิศทางการบริหารทรัพยากรบุคคลที่เปลี่ยนแปลงและมีความรู้ความเข้าใจในการปฏิบัติงานมากขึ้น และเป็นเวทีในการสร้างเครือข่ายแลกเปลี่ยนเรียนรู้ระหว่างผู้ปฏิบัติงานด้วยกัน ซึ่งจะทำให้สามารถช่วยสนับสนุนการขับเคลื่อนงานของจังหวัดและกระทรวงมหาดไทยมีการพัฒนาและเป็นไปในทิศทางเดียวกัน ช่วยส่งเสริมและสนับสนุนการบริหารจัดการภาครัฐสมัยใหม่อย่างยั่งยืน
วันพฤหัสบดีที่ 17 กันยายน 2563
ศลช. รับรางวัลเลิศรัฐ ประจำปี 2563 ประเภทพัฒนาการบริการ ระดับดี
ศลช. รับรางวัลเลิศรัฐ ประจำปี 2563 ประเภทพัฒนาการบริการ ระดับดี
กระทรวงการอุดมศึกษา วิทยาศาสตร์ วิจัยและนวัตกรรม โดย ศูนย์ความเป็นเลิศด้านชีววิทยาศาสตร์ (องค์การมหาชน) ได้รับรางวัลเลิศรัฐ ประจำปี 2563 สาขาบริการภาครัฐ ประเภทพัฒนาการบริการ ระดับดี
นายชัยรัตน์ แสงจันทร์ รองผู้อำนวยการด้านยุทธศาสตร์และบริหารองค์กรและรักษาการแทนผู้อำนวยการศูนย์ความเป็นเลิศด้านชีววิทยาศาสตร์ และนางสาวรัตนา วรปัสสุ ผู้อำนวยการโปรแกรมบริหารและพัฒนาเทคโนโลยีเครื่องมือแพทย์และหุ่นยนต์ทางการแพทย์ขั้นสูง ศูนย์ความเป็นเลิศด้านชีววิทยาศาสตร์ เข้ารับรางวัลจาก นายวิษณุ เครืองาม รองนายกรัฐมนตรี ในงานพิธีมอบรางวัลเลิศรัฐ ประจำปี 2563 จัดโดยสำนักงานคณะกรรมการพัฒนาระบบราชการ (ก.พ.ร.) ซึ่งกระทรวงการอุดมศึกษา วิทยาศาสตร์ วิจัยและนวัตกรรม โดย ศูนย์ความเป็นเลิศด้านชีววิทยาศาสตร์ (องค์การมหาชน) ได้รับรางวัลเลิศรัฐ ประจำปี 2563 สาขาบริการภาครัฐ ประเภทพัฒนาการบริการ ระดับดี จากผลงาน "โครงการสร้างและพัฒนานวัตกรรมอุตสาหกรรมเครื่องมือแพทย์และอุปกรณ์ทางการแพทย์ กรณี โครงการรากฟันเทียมสำหรับผู้สูงอายุของประเทศไทย" ในวันพุธที่ 16 กันยายน 2563 ณ ห้องรอยัล จูบิลี่ บอลรูม อาคารชาเลนเจอร์ ชั้น 1 อิมแพ็ค เมืองทองธานี
เผยแพร่ข่าว : นายธัชนนท์ บุญหล้า
ส่วนสื่อสารองค์กร สำนักบริหารกลาง
กระทรวงการอุดมศึกษา วิทยาศาสตร์ วิจัยและนวัตกรรม
โทรศัพท์ 0 2333 3700 ต่อ 3728 - 3732 โทรสาร 0 2333 3834
Facebook : @MHESIThailand
Twitter : @MHESIThailand
Call Center โทร.1313
วันเสาร์ที่ 12 กันยายน 2563
อนุชา ติดตามการดำเนินงานสำนักงานไนท์ซาฟารี ชูเป็นแหล่งท่องเที่ยวเชิงธรรมชาติที่สัมผัสได้ใกล้ชิด ชื่นชมการบริหารจัดการที่ดี
อนุชา ติดตามการดำเนินงานสำนักงานไนท์ซาฟารี ชูเป็นแหล่งท่องเที่ยวเชิงธรรมชาติที่สัมผัสได้ใกล้ชิด ชื่นชมการบริหารจัดการที่ดี
วันนี้ (12 กันยายน 2563) เวลา 15.00 น. นายอนุชา นาคาศัย รัฐมนตรีประจำสำนักนายกรัฐมนตรีเยี่ยมชมการดำเนินงานการให้บริการห้องพักและจุดบริการต่างๆ ของสำนักงานเชียงใหม่ไนท์ซาฟารี โดยมีนายเบญจพล นาคประเสริฐ ผู้อำนวยการสำนักงานพัฒนาพิงคนคร (องค์การมหาชน) และคณะให้การต้อนรับ
รัฐมนตรีประจำสำนักนายกรัฐมนตรีได้เยี่ยมชมเชียงใหม่ไนท์ซาฟารีรีสอร์ท ซึ่งตั้งอยู่ภายในพื้นที่ใจกลางเชียงใหม่ไนท์ซาฟารี ในพื้นที่กว่า 819 ไร่ โดยคณะได้เดินทางเยี่ยมชมที่พัก จำนวน 3 โซน คือ โซนบ้านพักหัสดิน โซนบ้านพักซาฟารีดอย และโซนบ้านพักพวงชมพู ซึ่งปกติให้บริการประชาชนและนักท่องเที่ยวในราคา 1,800-3,000 บาท  ทั้งนี้ นักท่องเที่ยวจะได้สัมผัสธรรมชาติแบบใกล้ชิดแล้ว ยังได้สัมผัสบรรยากาศสดชื่นท่ามกลางพื้นที่สีเขียวอีกด้วย
ภายหลังการตรวจเยี่ยมรัฐมนตรีประจำสำนักนายกรัฐมนตรีเปิดเผยว่าการลงพื้นที่ในวันนี้ ได้เห็นถึงการบริหารจัดการภายในสวนสัตว์พบว่ามีการบริหารจัดการที่ดี และแม้ว่าจะประสบปัญหากับสถานการณ์การแพร่ระบาดเชื้อไวรัสโควิด-19 แต่มีนักท่องเที่ยวเข้ามาเป็นจำนวนมาก โดยเฉพาะช่วงวันหยุด ซึ่งสามารถสร้างรายได้ มีกำไรมาโดยตลอด
ทั้งนี้ ที่ผ่านมาสวนสัตว์ไนท์ซาฟารี ยังไม่ได้ขอให้รัฐบาลสนับสนุนในเรื่องใด แต่ขณะนี้สวนสัตว์อยู่ระหว่างการดำเนินการโอนย้ายจากสำนักงานพัฒนาพิงค์นครซึ่งเป็นหน่วยงานต้นสังกัดของเชียงใหม่ไนท์ซาฟารีถูกยุบจำเป็นต้องโอนย้ายไปยังหน่วยงานอื่น  จึงเป็นห่วงว่าจะเป็นไปในทิศทางใด ซึ่งเรื่องนี้จะต้อมเข้ามาดูในฐานะภาครัฐที่อยากเห็นสิ่งที่ดีๆยังคงดีอยู่ต่อไปและดียิ่งขึ้น
จากนั้นรัฐมนตรีประจำสำนักนายกรัฐมนตรีได้เดินทางไปยังอาคารเอนกประสงค์ที่ใช้สำหรับทำกิจกรรมต่างๆ โดยบริเวณรอบอาคารมีสัตว์นานาชนิดให้นักท่องเที่ยวได้ชมและศึกษา
สำหรับการลงพื้นที่ จ.เชียงใหม่ ของรัฐมนตรีประจำสำนักนายกรัฐมนตรีครั้งนี้ เพื่อตรวจเยี่ยมการดำเนินงานของเชียงใหม่ไนท์ซาฟารี ซึ่งเป็นหน่วยงานภายใต้การดำเนินงานของสำนักงานพัฒนาพิงค์นคร (องค์การมหาชน) อยู่ภายใต้การกำกับดูแลของรัฐมนตรีประจำสำนักนายกรัฐมนตรี  โดยรัฐมนตรีประจำสำนักนายกรัฐมนตรีเชิญชวนนักท่องเที่ยว ให้มาเยี่ยมชมสัตว์นานาชนิดไนท์ซาฟารี แนะนำให้นอนพักค้างคืน ซึ่งจะสามารถสัมผัสธรรมชาติได้อย่างใกล้ชิด
......
วันพุธที่ 2 กันยายน 2563
รมว.วธ. เป็นประธานแถลงข่าวโครงการเวทีรางวัลเชิดชูเกียรติสื่อปลอดภัยและสร้างสรรค์ พร้อมทั้งลงนามในบันทึกข้อตกลง เรื่อง การเฝ้าระวังและการประเมินสื่อที่ปลอดภัยและสร้างสรรค์
รมว.วธ. เป็นประธานแถลงข่าวโครงการเวทีรางวัลเชิดชูเกียรติสื่อปลอดภัยและสร้างสรรค์ พร้อมทั้งลงนามในบันทึกข้อตกลง เรื่อง การเฝ้าระวังและการประเมินสื่อที่ปลอดภัยและสร้างสรรค์
วันที่ ๒ กันยายน ๒๕๖๓ เวลา ๐๙.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม ในฐานะรองประธานกรรมการกองทุนพัฒนาสื่อปลอดภัยและสร้างสรรค์ เป็นประธานแถลงข่าวโครงการเวทีรางวัลเชิดชูเกียรติสื่อปลอดภัยและสร้างสรรค์ พร้อมทั้งลงนามในบันทึกข้อตกลง เรื่อง การเฝ้าระวังและการประเมินสื่อที่ปลอดภัยและสร้างสรรค์ และการประชุมเพื่อสร้างความร่วมมือการเฝ้าระวัง และการประเมินสื่อที่ปลอดภัยและสร้างสรรค์เพื่อ “การเชิดชูเกียรติสื่อปลอดภัยและสร้างสรรค์ พ.ศ.๒๕๖๓” โดยร่วมเป็นภาคีเครือข่ายคัดเลือกสื่อปลอดภัยและสร้างสรรค์ในการมอบรางวัลเชิดชูเกียรติ ๑๐ ประเภทสื่อ รวม ๓๗ สาขารางวัล โดยมี ดร.ธนกร ศรีสุขใส ผู้จัดการกองทุนสื่อปลอดภัยและสร้างสรรค์ นางสาวลัดดา ตั้งสุภาชัย ประธานอนุกรรมการเกี่ยวกับการเฝ้าระวังสื่อไม่ปลอดภัยและสร้างสรรค์ และผู้แทนมหาวิทยาลัย ๒๔ แห่งจากทุกภูมิภาคทั่วประเทศ ร่วมลงนามและเข้าร่วมงาน ณ โรงแรมบันยันทรี ถนนสาทรใต้ กรุงเทพฯ
วันพฤหัสบดีที่ 3 กันยายน 2563
1,000 ล้านบาทสุดท้ายกับการลงทุนพันธบัตรออมทรัพย์รุ่น “วอลเล็ต สบม.” และเตรียมพร้อมกับการซื้อแบบไม่จำกัดวงเงินรุ่น “ก้าวไปด้วยกัน”
ขณะนี้วงเงินจำหน่ายพันธบัตรออมทรัพย์รุ่นวอลเล็ต สบม. ครั้งที่ 2 อายุ 4 ปี อัตราดอกเบี้ยร้อยละ 1.70 ต่อปี มียอดจำหน่ายคงเหลือเพียง 1,000 ล้านบาทเท่านั้น
ขณะนี้วงเงินจำหน่ายพันธบัตรออมทรัพย์รุ่นวอลเล็ต สบม. ครั้งที่ 2 อายุ 4 ปี อัตราดอกเบี้ยร้อยละ 1.70 ต่อปี มียอดจำหน่ายคงเหลือเพียง 1,000 ล้านบาทเท่านั้น ผู้สนใจลงทุนง่ายๆ กับวอลเล็ต สบม. สามารถดาวน์โหลดแอปพลิเคชันเป๋าตัง ลงทะเบียน เติมเงินเข้าวอลเล็ตผ่านพร้อมเพย์ ด้วย Mobile Banking ของทุกธนาคารตลอด 24 ชั่วโมง ไม่เว้นวันหยุด หากมีข้อสงสัยเกี่ยวกับวอลเล็ต สบม. สามารถสอบถามข้อมูลเพิ่มเติมได้ที่ Call Center โทร. 02-111-1111 และที่ธนาคารกรุงไทยฯทุกสาขา
สำหรับพันธบัตรออมทรัพย์รุ่นก้าวไปด้วยกัน อายุ 7 ปี อัตราดอกเบี้ยร้อยละ 2.22 ต่อปี จะเปิดจำหน่ายแบบไม่จำกัดวงเงิน เพื่อรองรับความต้องการลงทุนของผู้ลงทุนรายใหญ่ที่มีเงินออมสูงและนิติบุคคลที่ไม่แสวงหากำไร ในวันที่ 4 กันยายน 2563 เป็นวันแรก จึงเป็นโอกาสสุดท้ายที่ประชาชนผู้สนใจจะซื้อพันธบัตรออมทรัพย์รุ่น 7 ปี ผ่านช่องทางการจำหน่ายของ 4 ธนาคารตัวแทนจำหน่าย (ธนาคารกรุงไทยฯ ธนาคารกรุงเทพฯ ธนาคารกสิกรไทยฯ และธนาคารไทยพาณิชย์ฯ) เพื่อไม่ให้พลาดโอกาสการลงทุนครั้งนี้
สำนักพัฒนาตลาดตราสารหนี้ สำนักงานบริหารหนี้สาธารณะ
โทร. 0 2271 7999 ต่อ 5809/ 0 2265 8050 ต่อ 5307
วันพฤหัสบดีที่ 27 สิงหาคม 2563
ธพว.ออก 2 มาตรการด่วนอุ้มเอสเอ็มอีประสบภัยพายุฮีโกส พักชำระหนี้ 6 เดือน คู่เติมทุนดอกเบี้ยพิเศษ ช่วยฟื้นฟูธุรกิจ
ธพว.พร้อมช่วยเหลือเคียงข้างผู้ประกอบการเอสเอ็มอีที่ประสบอุทกภัยพายุโซนร้อนฮีโกสออก 2 มาตรการเร่งด่วน ให้สิทธิพักชำระหนี้ 6 เดือน และเติมทุนดอกเบี้ยต่ำพิเศษ นำไปใช้หมุนเวียนฟื้นฟูธุรกิจ
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า ตามที่หลายจังหวัดของประเทศไทยโดยเฉพาะในพื้นที่ภาคเหนือและภาคตะวันออกเฉียงเหนือตอนบน ได้รับผลกระทบจากอิทธิพลของพายุโซนร้อนฮีโกส ทำให้เกิดฝนตกหนักอย่างต่อเนื่อง มีน้ำท่วมฉับพลัน และน้ำป่าไหลหลาก ส่งผลให้ผู้ประกอบธุรกิจในพื้นที่ดังกล่าว ประสบปัญหาทางตรงและทางอ้อมในด้านการประกอบอาชีพ ธนาคารมีความห่วงใยเป็นอย่างยิ่ง จึงได้ออก 2 มาตรการเร่งด่วนช่วยเหลือลูกค้าธนาคารที่จะได้รับผลกระทบจากภัยพิบัติในครั้งนี้ ได้แก่
1.มาตรการพักชำระหนี้ สำหรับเงินกู้ยืมแบบมีระยะเวลา (Term loan) พักชำระเงินต้นพร้อมดอกเบี้ยเป็นระยะเวลาไม่เกิน 6 เดือน ส่วนสัญญาเบิกเงินทุนหมุนเวียนประเภทตั๋วสัญญาใช้เงิน (Promissory Note : P/N) ออกมาตรการช่วยเหลือพักชำระดอกเบี้ยเป็นเวลาไม่เกิน 6 เดือน
และ 2.มาตรการสินเชื่อฉุกเฉินเพื่อฟื้นฟูกิจการ เพื่อให้ลูกค้าธนาคารที่ได้รับความเสียหาย มีเงินทุน นำไปฟื้นฟูและหมุนเวียนในกิจการ ซึ่งมีระยะเวลากู้สูงสุดไม่เกิน 5 ปี ปลอดชำระคืนเงินต้น (Grace Period) ไม่เกิน 1 ปี คิดอัตราดอกเบี้ยร้อยละ 4.99 ต่อปี ตลอดอายุสัญญา วงเงินสินเชื่อสูงสุดต่อราย ดังนี้ 1.ลูกหนี้ที่มีวงเงินอนุมัติรวมไม่เกิน 1 ล้านบาท ให้วงเงินกู้ไม่เกิน 5 แสนบาท 2.ลูกหนี้ที่มีวงเงินอนุมัติรวมมากกว่า 1 ล้านบาท แต่ไม่เกิน 5 ล้านบาท ให้กู้สูงสุดไม่เกิน 1 ล้านบาท และ3.ลูกหนี้ที่มีวงเงินอนุมัติมากกว่า 5 ล้านบาท ให้กู้สูงสุดไม่เกิน 2 ล้านบาท ทั้งนี้รวมวงเงินเดิมแล้วไม่เกิน 15 ล้านบาท ส่วนหลักประกันให้พิจารณาหลักประกันเดิมก่อน และสามารถใช้หลักประกัน บสย. ค้ำประกัน เฉพาะมาตรการที่เพิ่มไม่เกิน 2 ล้านบาท
ทั้งนี้ ธพว. กำหนดพื้นที่ช่วยเหลือผู้ประกอบการที่ได้รับผลกระทบจากภัยพิบัติ โดยเป็นจังหวัดที่ได้รับผลกระทบจากน้ำไหลหลาก ดินโคลนถล่ม และดินสไลด์ 15 จังหวัด ได้แก่ น่าน, เชียงใหม่, แพร่, อุตรดิตถ์, ลำพูน, ลำปาง, เลย, หนองบัวลำภู, แม่ฮ่องสอน, พะเยา, อุดรธานี, สุโขทัย, เชียงราย, นครพนม และตาก และจังหวัดที่ได้รับผลกระทบจากวาตภัย 8 จังหวัด ได้แก่ อำนาจเจริญ, สุรินทร์, สุราษฎร์ธานี, พังงา, ระนอง, นครศรีธรรมราช, ชุมพร และภูเก็ต
นอกจากนั้น สำหรับเอสเอ็มอีที่ต้องการเงินทุนเพื่อเสริมศักยภาพธุรกิจหลังภัยพิบัติผ่านไปแล้ว ธนาคารได้เตรียมสินเชื่ออัตราดอกเบี้ยพิเศษไว้รองรับ สำหรับใช้ลงทุน ขยาย ปรับปรุงกิจการ และหมุนเวียน เช่น สินเชื่อเพื่อยกระดับเศรษฐกิจชุมชน (Local Economy Loan) คิดอัตราดอกเบี้ยพิเศษ บุคคลธรรมดา ปีที่ 1-3 เพียง 4.875% ต่อปี และนิติบุคคล จะมีอัตราดอกเบี้ยถูกลงไปอีก ปีที่ 1-3 เพียง 2.875% ต่อปี และ สินเชื่อรายเล็ก Extra Cash อัตราดอกเบี้ยต่ำ 2 ปีแรก 3% ต่อปี และปีที่ 3-5 คิดอัตราดอกเบี้ย MLR+1% ต่อปี ผ่อนชำระนานสูงสุด 5 ปี วงเงินกู้สูงสุด 3 ล้านบาทต่อราย ไม่ต้องใช้หลักทรัพย์ค้ำประกัน เป็นต้น
สำหรับผู้ประกอบการเอสเอ็มอีที่ต้องการรับบริการ ติดต่อได้ที่สาขาของ ธพว. ทั่วประเทศ สอบถามข้อมูลเพิ่มเติมได้ที่ Call Center 1357
วันศุกร์ที่ 11 กันยายน 2563
กระทรวงดิจิทัลฯ ร่วมกล่าวเฉลิมฉลองครบรอบ 50 ปี วิทยาลัยการไปรษณีย์แห่งเอเชียและแปซิฟิก
กระทรวงดิจิทัลฯ ร่วมกล่าวเฉลิมฉลองครบรอบ 50 ปี วิทยาลัยการไปรษณีย์แห่งเอเชียและแปซิฟิก
นายภูเวียง ประคำมินทร์ รองปลัดกระทรวงดิจิทัลเพื่อเศรษฐกิจและสังคม ร่วมกล่าวเฉลิมฉลอง งานครบรอบ 50 ปี วิทยาลัยการไปรษณีย์แห่งเอเชียและแปซิฟิก (The 50th Anniversary of Asian-Pacific Postal College : APPU) ทางออนไลน์ผ่านระบบ Zoom ในฐานะที่ประเทศไทยร่วมก่อตั้ง APPC ในการนี้ได้มีหน่วยงานพันธมิตรและผู้เกี่ยวข้องร่วมกล่าวเฉลิมฉลองในกิจกรรมครั้งนี้ ท่านละ 5 นาที ประกอบด้วย ผู้แทนสมาชิก APPC GB ผู้แทนวิยากรประจำ ผู้แทนวิทยากรรับเชิญ และผู้แทนเข้าร่วมอบรม ณ บริษัท ไปรษณีย์ไทย จำกัด ถ.แจ้งวัฒนะ กรุงเทพฯ เมื่อวันที่ 10 กันยายน 2563
****************
วันอังคารที่ 1 กันยายน 2563
นายกรัฐมนตรีสั่งเพิ่มความเข้มงวดมาตรการเฝ้าระวังตามแนวชายแดน ป้องกันการลักลอบเข้าเมืองผิดกฎหมาย มั่นใจสาธารณสุขไทยสามารถรองรับได้
นายกรัฐมนตรีสั่งเพิ่มความเข้มงวดมาตรการเฝ้าระวังตามแนวชายแดน ป้องกันการลักลอบเข้าเมืองผิดกฎหมาย มั่นใจสาธารณสุขไทยสามารถรองรับได้
วันนี้ (1 ก.ย. 63) เวลา 12.00 น. ณ ตึกสันติไมตรี (หลังใน) ทำเนียบรัฐบาล หลังการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เผยถึงสถานการณ์การแพร่ระบาดของโควิด-19 ในต่างประเทศที่ชายแดนติดกับประเทศไทย ซึ่งพบผู้ป่วยติดเชื้อไวรัสโควิด-19 เพิ่มจำนวนขึ้นอย่างต่อเนื่อง ส่งผลให้หลายโรงเรียนในจังหวัดที่มีพื้นที่ตามแนวชายแดน ต้องหยุดการเรียนการสอนชั่วคราวเพื่อป้องกันการแพร่ระบาดเข้าสู่นักเรียน อาทิ จังหวัดกาญจนบุรี จังหวัดประจวบคีรีขันธ์ กรณีพบชาวบ้านที่มีอาการไข้สูง 2 ราย ขณะนี้อยู่ภายใต้ความดูแลของโรงพยาบาลแล้ว
ทั้งนี้ ได้มีการเพิ่มมาตรการป้องกันอย่างเข้มงวดในพื้นที่ตามแนวชายแดน ทั้งทางบก ทางน้ำ และทางอากาศ รวมถึงกำชับการทำงานของเจ้าหน้าที่ให้เฝ้าระวังกรณีกระบวนการลักลอบพาชาวต่างด้าวเข้าเมืองอย่างผิดกฎหมาย ตามช่องทางธรรมชาติ เช่น ผู้ที่ว่ายน้ำลักลอบเข้าสู่ประเทศไทย ซึ่งต้องถูกนำเข้าสู่การตรวจคัดกรองโรค พร้อมสั่งการให้ติดตามผู้ที่กระทำผิดเพื่อนำมาดำเนินคดีตามกฎหมาย ทั้งนี้ ขอให้ประชาชนในพื้นที่ช่วยกันเป็นหูเป็นตา ช่วยการทำงานของเจ้าหน้าที่ด้วย ในโอกาสนี้ นายกรัฐมนตรีย้ำประชาชนต้องไม่ประมาท แม้ว่าประเทศไทยจะไม่พบผู้ป่วยติดเชื้อภายในประเทศมาเป็นเวลาหลายเดือน แต่หากเกิดการแพร่ระบาดของโควิด-19 ระลอกสอง ไทยมีความพร้อมทั้งด้านงบประมาณ อุปกรณ์ทางการแพทย์ รวมถึงการพัฒนาวิจัยวัคซีนที่ได้รับความร่วมมือจากหลายประเทศ
นายกรัฐมนตรีกล่าวถึงการแก้ไขปัญหาเศรษฐกิจของรัฐบาลว่า มุ่งเน้นการท่องเที่ยวภายในประเทศ ส่งเสริมให้มีการเดินทางมากขึ้น เพื่อบรรเทาความเดือดร้อนของธุรกิจสายการบินไม่ให้มีการลดลูกจ้างพนักงาน ซึ่งรัฐบาลจะต้องจัดหางบประมาณเพื่อนำมาผลักดันการจ้างงานเพิ่มขึ้น และส่งเสริมสภาพคล่องของธุรกิจที่ได้รับผลกระทบจากการแพร่ระบาดของเชื้อไวรัสโควิด-19 รวมถึงการแก้ไขปัญหายาเสพติด ที่มีการใช้เทคโนโลยีเครื่องจักรในการผลิตยาเสพติด ทำให้มีจำนวนยาเสพติดเพิ่มมากขึ้น ก็ได้จับกุมดำเนินคดีผู้กระทำผิดเพิ่มขึ้นอย่างต่อเนื่องเช่นกัน
ในโอกาสนี้ นายกรัฐมนตรีกล่าวถึงการใช้จ่ายงบประมาณ ตามพระราชบัญญัติการเงินการคลังของรัฐ พ.ศ. 2561 และการพิจารณาของคณะกรรมาธิการวิสามัญพิจารณาศึกษาร่างพระราชบัญญัติงบประมาณรายจ่าย พ.ศ. 2564 ในการพิจารณาโครงการต่าง ๆ ว่าจะนำงบประมาณไปใช้ในส่วนใดบ้าง ตามความเหมาะสมและความจำเป็น ทั้งนี้ นายกรัฐมนตรีในฐานะรัฐมนตรีว่าการกระทรวงกลาโหมยืนยันว่าการใช้จ่ายงบประมาณของกองทัพเรือนั้น เพื่อเป็นการเพิ่มศักยภาพของประเทศไทยในสถานการณ์ระหว่างประเทศและในภูมิภาคขณะนี้ รวมทั้งยังเป็นการดูแลและปกป้องผลประโยชน์ทางทะเลของประเทศด้วย
...................
กลุ่มประชาสัมพันธ์และเผยแพร่ สำนักโฆษก
วันพฤหัสบดีที่ 27 สิงหาคม 2563
รองนายกรัฐมนตรีวิษณุฯ รับมอบเจลแอลกอฮอล์ จากโครงการซื่อสัตย์ เพื่อชาติ เพื่อนำไปมอบให้ ครม. และหน่วยงานภายในทำเนียบรัฐบาล ใช้ดูแลสุขอนามัย ป้องกันโควิด-19
รองนายกรัฐมนตรีวิษณุฯ รับมอบเจลแอลกอฮอล์ จากโครงการซื่อสัตย์ เพื่อชาติ เพื่อนำไปมอบให้ ครม. และหน่วยงานภายในทำเนียบรัฐบาล ใช้ดูแลสุขอนามัย ป้องกันโควิด-19
วันนี้ (27 ส.ค.63) เวลา 12.55 น. ณ ห้องรับรอง 1 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี รับมอบเจลแอลกอฮอล์ “ซื่อสัตย์ เพื่อชาติ” ขนาด 50 มิลลิลิตร จำนวน 1,000 หลอดและสติ๊กเกอร์ “ซื่อสัตย์ เพื่อชาติ” จำนวน 400 ชิ้น จากนางแก้วเก้า เผอิญโชค ประธานมูลนิธิ คิดดี ทำดี พูดดี นางชัยลดา ตันติเวชกุล และ ผศ.ดร.กมลาศ ภูวชนาธิพงศ์ มหาวิทยาลัยมหาจุฬาลงกรณราชวิทยาลัย ผู้แทนโครงการซื่อสัตย์ เพื่อชาติ เพื่อนำไปมอบต่อให้กับคณะรัฐมนตรีและหน่วยงานภายในทำเนียบรัฐบาล ในการใช้ดูแลสุขอนามัยและป้องกันโรคโควิด-19
โอกาสนี้ รองนายกรัฐมนตรีได้รับมอบเจลแอลกอฮอล์และสติ๊กเกอร์พร้อมกล่าวว่า ในนามของรัฐบาลขอขอบคุณมูลนิธิคิดดี ทำดี พูดดี โครงการซื่อสัตย์ เพื่อชาติ มหาวิทยาลัยมหาจุฬาลงกรณราชวิทยาลัย รวมทั้งเครือสหพัฒน์ซึ่งเป็นองค์กรสนับสนุนโครงการฯ ที่ได้นำเจลแอลกอฮอล์และสติ๊กเกอร์มามอบให้ในวันนี้ โดยจะได้มอบหมายให้สำนักงานปลัดสำนักนายกรัฐมนตรีรับไปดำเนินการแจกจ่ายให้กับหน่วยงานต่าง ๆ ของสำนักนายกรัฐมนตรี ที่มีภารกิจในการติดต่อกับประชาชน จึงมีความจำเป็นอย่างยิ่งที่ต้องใช้เจลแอลกอฮอล์ ส่วนสติ๊กเกอร์ก็สามารถนำไปติดที่รถและสถานที่ทั่วไปได้ ซึ่งจะได้ดำเนินการตามวัตถุประสงค์และตามกุศลเจตนาต่อไป
------------------------
กลุ่มประชาสัมพันธ์และเผยแพร่ สำนักโฆษก
วันศุกร์ที่ 11 กันยายน 2563
ผู้ช่วยรัฐมนตรีประจำกระทรวงวัฒนธรรม เป็นประธานพิธีเปิดห้องสมุดในพิพิธภัณฑ์พระราชนิเวศน์มฤคทายวัน
ผู้ช่วยรัฐมนตรีประจำกระทรวงวัฒนธรรม เป็นประธานพิธีเปิดห้องสมุดในพิพิธภัณฑ์พระราชนิเวศน์มฤคทายวัน
เมื่อวันที่ ๑๐ กันยายน ๒๕๖๓ เวลา ๑๔.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม มอบหมายให้ นายปรเมศวร์ งามพิเชษฐ์ ผู้ช่วยรัฐมนตรีประจำกระทรวงวัฒนธรรม เป็นประธานพิธีเปิดห้องสมุดในพิพิธภัณฑ์พระราชนิเวศน์มฤคทายวัน เพื่อเป็นตัวอย่างในการพัฒนาระบบหนังสือ ระบบบริหารจัดการห้องสมุด และหนังสือที่มีคุณภาพให้ประชาชนในพื้นที่และท้องถิ่นอื่นได้มีพื้นที่ศึกษาค้นคว้าหาความรู้ นอกจากนี้ เป็นประธานแถลงข่าว “เปิดรับสมัครเข้าประกวดฝีมือช่างไม้อนุรักษ์ระดับชาติ และกิจกรรมโรงเรียนอนุรักษ์อาคารไม้” เพื่อส่งเสริม และรักษาศิลปวัฒนธรมอันทรงคุณค่า และสร้างความตระหนักให้แก่ประชาชนถึงคุณค่าของแหล่งมรดกทางวัฒนรรมของชาติ โดยมี นายประทีป เพ็งตะโก อธิบดีกรมศิลปากร พล.ต.ท. วิชิต ปักษา ประธานมูลนิธิพระราชนิเวศน์มฤคทายวัน ในพระอุปถัมภ์ฯ นายภัคพงศ์ ทวิพัฒน์ ผู้ว่าราชการจังหวัดเพชรบุรี นายชิเกรุ อาโอยากิ ผู้อำนวยการองค์การยูเนสโก กรุงเทพฯ ผู้แทนหน่วยงานภาครัฐ ภาคเอกชน และสื่อมวลชน เข้าร่วมงาน ณ พระราชนิเวศน์มฤคทายวัน อ.ชะอำ จ.เพชรบุรี
วันจันทร์ที่ 24 สิงหาคม 2563
รมช.แรงงาน เยี่ยมชมการบริหารจัดการน้ำในพื้นที่ EEC
รมช.แรงงาน เยี่ยมชมอ่างเก็บน้ำดอกกราย ในโครงการศูนย์บริการการพัฒนาปลวกแดงตามพระราชดำริ พร้อมปล่อยปลา และถ่ายภาพเป็นที่ระลึก
วันที่ 24 สิงหาคม 2563 เวลา 11.00 น. พลเอก ประวิตร วงษ์สุวรรณ รองนายกรัฐมนตรี พร้อมด้วยศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เดินทางไปยังอ่างเก็บน้ำดอกกราย ในโครงการศูนย์บริการการพัฒนาปลวกแดงตามพระราชดำริ ต.แม่น้ำคู้ อ.ปลวกแดง จ.ระยอง พร้อมเยี่ยมอ่างเก็บน้ำบนหอคอย ชั้น 11 และรับฟังการบรรยายสรุปการบริหารจัดการน้ำของอ่างเก็บน้ำดอกกราย โดยมี ดร.ภาคิน สมมิตรธนกุล ผู้ช่วยเลขานุการรัฐมนตรีว่าการกระทรวงแรงงาน นางจุรีพร สินธุไพร คณะทำงาน ร่วมเยี่ยมชมในครั้งนี้ด้วย หลังจากนั้นได้เยี่ยมชมสันเขื่อน ปล่อยปลา พร้อมถ่ายภาพเป็นที่ระลึก
วันอาทิตย์ที่ 6 กันยายน 2563
รัฐบาลปรับแผนฯ รับมือ “สังคมสูงอายุระดับสุดยอด” อีกสิบปีข้างหน้า ผู้สูงอายุเกินหนึ่งในสี่ของประชากรทั้งหมด
รัฐบาลปรับแผนฯ รับมือ “สังคมสูงอายุระดับสุดยอด” อีกสิบปีข้างหน้า ผู้สูงอายุเกินหนึ่งในสี่ของประชากรทั้งหมด
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลได้กำหนดให้ “สังคมสูงอายุ” เป็นวาระแห่งชาติ และได้สานต่อแผนปฏิบัติการด้านผู้สูงอายุ (พ.ศ. 2545 - 2565) เตรียมพร้อมสังคมไทยเข้าสู่ “สังคมสูงอายุอย่างสมบูรณ์” ในปีหน้า ที่คาดการณ์ว่า จะมีประชากรไทย อายุ 60 ปีขึ้นไปเป็นสัดส่วนร้อยละ 20 ของประชากรทั้งหมด และในปี 2574 สัดส่วนจะเพิ่มสูงถึงร้อยละ 28 เข้าสู่ “สังคมสูงอายุระดับสุดยอด” จากการประเมินผลแผนปฏิบัติการฯ พบว่า การดำเนินงานยังมีบางด้านที่ต้องปรับปรุง เช่น การเตรียมความพร้อมของประชากรเพื่อวัยสูงอายุที่มีคุณภาพ การส่งเสริมและพัฒนาผู้สูงอายุ และการคุ้มครองทางสังคมสำหรับผู้สูงอายุ
เพื่อให้ประเทศมีสังคมสูงอายุที่มีคุณภาพ และผู้สูงอายุมีคุณภาพชีวิตที่ดีเป็นพลังของสังคม คณะกรรมการผู้สูงอายุแห่งชาติ มีนายจุรินทร์ ลักษณวิศิษฏ์ รองนายกรัฐมนตรีเป็นประธาน ได้ปรับแผนปฏิบัติการฯ (พ.ศ. 2563 - 2565) ซึ่งเป็นการทำงานร่วมกันของหลายหน่วยงาน โดยให้ความสำคัญกับ ประเด็นหลัก คือ
1) การรณรงค์ให้สังคมตระหนักถึงความจำเป็นของการเตรียมการเข้าสู่การเป็นผู้สูงอายุ คนวัยทำงานมีความเข้าใจถึงการเตรียมตัวด้านต่าง ๆ เช่น รายได้ สุขภาพ ที่อยู่อาศัย
2) สังคมมีทัศนะเชิงบวกต่อผู้สูงอายุ ไม่มองว่าผู้สูงอายุเป็นภาระต่อสังคม โดยมุ่งเน้นการสร้างทัศนคติกับกลุ่มประชากรอายุ 18 - 59 ปี จำนวน 40 ล้านคน
3) การจ้างงานผู้สูงอายุเพื่อให้รู้สึกว่าตนมีคุณค่า มีศักดิ์ศรี มีรายได้ และสามารถทำประโยชน์ให้กับสังคม ตั้งเป้าไว้ปี2564 ผู้สูงอายุจำนวน 1.95 แสนคนมีงานทำ
4) กลุ่มผู้สูงอายุที่ครอบครัวยากจน จะเน้นให้ลูกหลานกลับมาอยู่กับครอบครัวมากขึ้นโดยท้องถิ่นเป็นผู้ขับเคลื่อนสำคัญและให้การดูแลช่วยเหลือผู้สูงอายุ ส่วนกลางต้องจัดงบประมาณเข้าไปเสริมการทำงานของท้องถิ่น
5) การปรับเปลี่ยนโรงเรียนขนาดเล็กให้เป็นสถานที่พัฒนาผู้สูงอายุในชุมชน เพราะทุกวันนี้จำนวนเด็กเกิดใหม่น้อยกว่าจำนวนผู้สูงอายุที่เพิ่มขึ้นอย่างมาก
6) การส่งเสริมการออมทั้งแรงงานในระบบและนอกระบบ คนวัยทำงานต้องออมเงินเพื่อใช้ในวัยเกษียณ
7) การส่งเสริม และสนับสนุนให้มีการผลิตหรือฝึกอบรมบุคลากรด้านผู้สูงอายุในระดับวิชาชีพอย่างเพียงพอและมีมาตรฐาน
“รัฐบาลได้เตรียมการเพื่อรองรับสังคมสูงวัย รวมถึงเตรียมความพร้อมให้คนไทยมีความพร้อมก่อนเข้าสู่วัยสูงอายุอย่างมีคุณภาพ มีการกำหนดแนวทางและเป้าหมายร่วมกันระหว่างกระทรวง และการขับเคลื่อนเรื่องนี้ จำเป็นต้องได้รับความร่วมมือจากภาคเอกชนและประชาชน สังคมสูงวัยไม่ใช่เพียงเรื่องของคนสูงวัย แต่เป็นเรื่องของคนทุกวัย ประเด็นเร่งด่วน คือต้องสร้างความตระหนักในกลุ่มคนวัยทำงานถึงความสำคัญของการออมเงิน และการเตรียมตัวเองสู่การเป็นผู้สูงอายุและอยู่ในสังคมสูงอายุ อีกทั้ง สร้างทัศนคติของคนในสังคมให้มองผู้สูงอายุเป็นทุนทางสังคม เป็นผู้มีศักยภาพหากได้รับการส่งเสริมโอกาส” นางสาวรัชดา กล่าว
วันพฤหัสบดีที่ 17 กันยายน 2563
อธิบดีกรมบัญชีกลาง ชี้แจงกรณีข้อวิจารณ์การจ่ายเบี้ยยังชีพผู้สูงอายุ-เบี้ยความพิการล่าช้า
อธิบดีกรมบัญชีกลาง ชี้แจงกรณีข้อวิจารณ์การจ่ายเบี้ยยังชีพผู้สูงอายุ-เบี้ยความพิการล่าช้า
จ. 14 กันยายน 2563 นายภูมิศักดิ์ อรัญญาเกษมสุข อธิบดีกรมบัญชีกลา งกระทรวงการคลัง ชี้แจงว่ากรมบัญชีกลางและกรมส่งเสริมการปกครองท้องถิ่น (สถ.) ได้กำหนดปฏิทินการทำงานสำหรับการจ่ายเงินเบี้ยยังชีพผู้สูงอายุและเบี้ยความพิการ ขององค์กรปกครองส่วนท้องถิ่น ประจำปีงบประมาณ พ.ศ. 2563 โดยกำหนดระยะเวลาในการดำเนินการร่วมกันในแต่ละเดือน เพื่อให้สามารถจ่ายเงินให้แก่ผู้มีสิทธิตามวันที่กำหนด ซึ่งการดำเนินการโอนเงินให้ผู้มีสิทธิแต่ละเดือนนั้น จะจัดสรรให้องค์การบริหารส่วนตำบล (อบต.) และเทศบาล จำนวน 7,774 แห่ง (ไม่รวม อบจ.) ตามจำนวนที่ต้องจ่ายเงินให้แก่ผู้มีสิทธิครบทุกแห่ง ในการเบิกเงินแต่ละครั้ง ตามปฏิทินการทำงานข้างต้น ซึ่งตามขั้นตอนการดำเนินการ กรมบัญชีกลางจะต้องตรวจสอบงบประมาณ เพื่อเบิกจ่ายให้ผู้มีสิทธิตามปฏิทินการจ่าย และเมื่อตรวจสอบงบประมาณในเดือนกันยายน 2563 พบว่าไม่เพียงพอ สถ.จึงต้องจัดสรรเพิ่ม แต่เนื่องจากการเปลี่ยนแปลงงบประมาณของ สถ. ต้องดำเนินการตามกระบวนการบริหารงบประมาณ ทำให้ระยะเวลาการจ่ายเงินเบี้ยยังชีพผู้สูงอายุและเบี้ยความพิการคลาดเคลื่อนไปจากปฏิทินการทำงาน สำหรับแนวทางการแก้ไขกรณีดังกล่าว ขอความร่วมมือให้พิจารณาจัดสรรงบประมาณในแต่ละปีให้มีความครอบคลุมเพื่อจะจ่ายให้แก่ผู้มีสิทธิ อย่างถูกต้อง เป็นไปตามขั้นตอนและระยะเวลาตามที่กำหนดไว้
............................
วันพุธที่ 16 กันยายน 2563
แผนปฏิบัติการด้านเกษตรอินทรีย์ ปี 2560 – 2565
วันพุธที่ 15 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
ปัจจุบันการทำเกษตรอินทรีย์มีโอกาสสร้างรายได้ในตลาดโลกอย่างมาก โดยเติบโตร้อยละ 20 ต่อปี ล่าสุดรัฐบาลเห็นชอบแผนปฏิบัติการด้านเกษตรอินทรีย์ ปี 2560 – 2565 เพื่อบูรณาการระหว่างกระทรวงเกษตรและสหกรณ์ กระทรวงการอุดมศึกษา วิทยาศาสตร์ วิจัยและนวัตกรรม กระทรวงพาณิชย์ กระทรวงกลาโหม กระทรวงมหาดไทย กระทรวงสาธารณสุข และกระทรวงอุตสาหกรรม ส่งเสริมการวิจัย สร้างและเผยแพร่องค์ความรู้ และนวัตกรรมเกษตรอินทรีย์ พัฒนาการผลิตและบริการเกษตรอินทรีย์ และ พัฒนาการตลาดสินค้าและบริการ และการรับรองมาตรฐานเกษตรอินทรีย์ในระดับชุมชน ประเทศ และภูมิภาคอาเซียน โดยในปีนี้จะมีโครงการเพื่อส่งเสริมเกษตรอินทรีย์ ทั้งสิ้น 209 โครงการ งบประมาณรวม 1,900 ล้านบาท
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันศุกร์ที่ 28 สิงหาคม 2563
31 สิงหาคม 2563 โค้งสุดท้ายสิ้นสุดขยายเวลาการยื่นแบบภาษีเงินได้บุคคลธรรมดา และภาษีเงินได้นิติบุคคล
กรมสรรพากรแจ้ง 31 สิงหาคม 2563 สิ้นสุดการขยายเวลาการยื่นแบบแสดงรายการภาษีเงินได้บุคคลธรรมดา ภ.ง.ด.90 ภ.ง.ด.91 และภาษีเงินได้นิติบุคคล ภ.ง.ด.50 ภ.ง.ด.55 แนะนำให้ยื่นแบบฯ และชำระภาษี ในกำหนดเวลาเพื่อลดภาระการเสียค่าปรับ และเงินเพิ่ม
กรมสรรพากรแจ้ง 31 สิงหาคม 2563 สิ้นสุดการขยายเวลาการยื่นแบบแสดงรายการภาษีเงินได้บุคคลธรรมดา ภ.ง.ด.90 ภ.ง.ด.91 และภาษีเงินได้นิติบุคคล ภ.ง.ด.50 ภ.ง.ด.55 แนะนำให้ยื่นแบบฯ และชำระภาษี ในกำหนดเวลาเพื่อลดภาระการเสียค่าปรับ และเงินเพิ่ม
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “31 สิงหาคม 2563 เป็นวันที่สิ้นสุดการขยายเวลาการยื่นแบบแสดงรายการภาษีเงินได้บุคคลธรรมดา ภ.ง.ด.90 ภ.ง.ด.91 และภาษีเงินได้นิติบุคคล ภ.ง.ด.50 ภ.ง.ด.55 สำหรับเงินได้ในปี 2562 ซึ่งกรมสรรพากรมีมาตรการขยายเวลาการยื่นแบบแสดงรายการ และชำระภาษีอากร เพื่อเสริม สภาพคล่องทางการเงินให้ประชาชนและผู้ประกอบการ บุคคลธรรมดาหากมีภาษีต้องชำระตั้งแต่ 3,000 บาทขึ้นไป ขอผ่อนชำระภาษีได้ 3 งวด โดยไม่มีดอกเบี้ย แต่ต้องมีภาษีที่ชำระไม่ต่ำกว่า 3,000 บาท สำหรับผู้ประกอบการนิติบุคคล กรมสรรพากรสนับสนุนผู้เสียภาษีที่ดีได้ต่อยอดธุรกิจอย่างมั่นคงเติบโตต่อไป สามารถติดต่อธนาคารกรุงไทย (KTB) ได้ออกแคมเปญ “สินเชื่อ SME เพื่อชำระภาษี” หรือธนาคารพัฒนาวิสาหกิจขนาดกลางและขนาดย่อมแห่งประเทศไทย (SME D Bank) ออกแคมเปญ “สินเชื่อเพื่อยกระดับเศรษฐกิจชุมชน” โดยธนาคารดังกล่าวได้สนับสนุนสินเชื่อ เพื่อชำระภาษี เพิ่มโอกาสต่อยอดธุรกิจ และเสริมสภาพคล่องทางการเงินผู้ประกอบธุรกิจ SME ให้แข็งแกร่ง ส่งเสริมให้ธุรกิจเติบโตยิ่ง ๆ ขึ้นไปในอนาคต ทั้งนี้ มีบรรษัทประกันสินเชื่ออุตสาหกรรมขนาดย่อม (บสย.) สนับสนุนวงเงินค้ำประกันพิเศษในครั้งนี้”
โฆษกกรมสรรพากร กล่าวเพิ่มเติมว่า “กรมสรรพากรสนับสนุนให้ผู้เสียภาษีเงินได้บุคคลธรรมดา และผู้ประกอบการยื่นแบบฯ ภายในวันที่ 31 สิงหาคม 2563 โดยใช้ช่องทางการยื่นแบบผ่านออนไลน์ได้ที่เว็บไซต์กรมสรรพากร www.rd.go.th และชำระภาษีทางอิเล็กทรอนิกส์เพื่อรักษามาตรฐานการเว้นระยะห่างทางสังคม ร่วมกันป้องกันการแพร่ระบาดของโรคติดเชื้อไวรัสโคโรนา 2019 (COVID – 19) ทั้งนี้ การยื่นแบบฯ เกินระยะเวลาที่กฎหมายกำหนด จะทำให้ผู้เสียภาษีมีภาระต้องรับผิดชำระค่าปรับไม่เกิน 2,000 บาท หากมีภาษีต้องชำระ ต้องเสียเงินเพิ่มในอัตราร้อยละ 1.5 ต่อเดือนหรือเศษของเดือนด้วย”
สำหรับผู้ที่มีข้อสงสัยสามารถสอบถามข้อมูลเพิ่มเติมได้ที่ศูนย์สารนิเทศสรรพากร (RD Intelligence Center) โทร. 1161 หรือที่สำนักงานสรรพากรทุกแห่งทั่วประเทศ
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันศุกร์ที่ 4 กันยายน 2563
กระทรวงเกษตรฯ เปิดตัวซูเปอร์มาร์เก็ตสหกรณ์
กระทรวงเกษตรฯ เปิดตัวซูเปอร์มาร์เก็ตสหกรณ์ จุดจำหน่ายสินค้าเกษตรคุณภาพ ปลอดภัย ราคาเป็นธรรม ยกระดับสหกรณ์เข้มแข็ง สร้างรายได้ให้สมาชิกและชุมชน
นางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยภายหลังเป็นประธานในพิธีเปิดกิจกรรมประชาสัมพันธ์เปิดตัวซูเปอร์มาร์เก็ตสหกรณ์ ภายใต้โครงการส่งเสริมการดำเนินธุรกิจร้านค้าสหกรณ์ในรูปแบบซูเปอร์มาร์เก็ตสหกรณ์ วันที่ 4 กันยายน 2563 ณ สหกรณ์การเกษตรเพื่อการตลาดลูกค้า ธ.ก.ส.พังงา จำกัด อำเภอเมือง จังหวัดพังงา ว่าโครงการซูเปอร์มาร์เก็ตสหกรณ์ เป็นนโยบายที่รัฐมนตรีช่วยว่าการกระทรวงเกษตรและสหกรณ์เป็นผู้ริเริ่ม และได้มอบหมายให้กรมส่งเสริมสหกรณ์ดำเนินการ ส่งเสริมสนับสนุนให้มีการจัดตั้งซูเปอร์มาร์เก็ตสหกรณ์ เพื่อเป็นจุดจำหน่ายสินค้าเกษตรของสหกรณ์ที่มีคุณภาพจากจังหวัดต่าง ๆ เช่น ข้าวสาร เนื้อโคขุน นม ไข่ไก่ ผักผลไม้ สินค้าประมง และอาหารแปรรูป เพื่อเป็นช่องทางให้ผู้บริโภคสามารถเข้าถึงสินค้าและผลิตภัณฑ์ของสหกรณ์ได้มากขึ้น ซึ่งจะช่วยผลักดันให้สหกรณ์เป็นศูนย์รวบรวมและจำหน่ายผลผลิตที่มีคุณภาพและปลอดภัยแก่ประชาชนในราคาที่เป็นธรรม
รมช.มนัญญา กล่าวว่า กระทรวงเกษตรและสหกรณ์ได้ให้ความสำคัญกับการทำอาชีพการเกษตร จึงได้ดำเนินนโยบายส่งเสริมการผลิตสินค้าเกษตรที่มีคุณภาพอย่างครบวงจร ตั้งแต่ต้นทาง กลางทาง และปลายทาง ส่งเสริมการผลิตสินค้าให้ได้มาตรฐาน GAP เพื่อให้สินค้าเกษตรมีความปลอดภัยต่อผู้บริโภค และยกระดับความเข้มแข็งของสหกรณ์ให้เป็นองค์กรในระดับชุมชน ในการรวบรวมผลผลิต ทางการเกษตรในพื้นที่ จากการดำเนินโครงการต่าง ๆ ทำให้เห็นถึงความตั้งใจของขบวนการสหกรณ์ที่เป็นองค์กรหลักในการดูแลชีวิตความเป็นอยู่และส่งเสริมอาชีพให้กับสมาชิก จึงอยากให้ทุกฝ่ายร่วมกันพัฒนาระบบสหกรณ์และยกระดับสหกรณ์ให้เกิดความเข้มแข็ง และมีพลังในการขับเคลื่อนโครงการต่าง ๆ ไปสู่สมาชิก เพื่อช่วยบรรเทาปัญหาในเรื่องการประกอบอาชีพ เรื่องหนี้สิน และหลุดพ้นจากความยากจนในที่สุด
นอกจากนี้ รัฐมนตรีช่วยว่าการกระทรวงเกษตรและสหกรณ์ ได้มอบเกียรติบัตรให้แก่สหกรณ์ดีเด่นระดับจังหวัด จำนวน 2 แห่ง แบ่งเป็นสหกรณ์ภาคการเกษตร ได้แก่ สหกรณ์การเกษตรท้ายเหมือง จำกัด และสหกรณ์ประเภทออมทรัพย์ ได้แก่ สหกรณ์ออมทรัพย์ครูพังงา จำกัด จากนั้นเดินเยี่ยมชมซูเปอร์มาเก็ตสหกรณ์ พร้อมให้คำแนะนำเกี่ยวกับการบริหารจัดการธุรกิจของสหกรณ์ เพื่อให้สมาชิกของสหกรณ์และชาวบ้านในพื้นที่ ได้มีส่วนร่วมในการเข้ามาใช้บริการและเลือกซื้อสินค้าจากซูเปอร์มาเก็ตสหกรณ์เพิ่มขึ้น
ทั้งนี้ สหกรณ์การเกษตรเพื่อการตลาดลูกค้า ธ.ก.ส.พังงา จำกัด อยู่ในระดับดีเลิศ ดำเนินงานมาแล้ว 28 ปี ปัจจุบันมีสมาชิก 23,684 คน มีทุนดำเนินงานทั้งสิ้น 17 ล้านบาท ดำเนินธุรกิจจัดหาสินค้ามาจำหน่าย และรวบรวมผลผลิตจากสมาชิก ซึ่งสหกรณ์ได้เข้าร่วมโครงการตามนโยบายต่าง ๆ ของภาครัฐและเอกชนอย่างต่อเนื่อง และในปี 2563 ได้เข้าร่วมโครงการสำคัญซึ่งเป็นนโยบายกระทรวงเกษตรและสหกรณ์ คือ โครงการส่งเสริมการดำเนินธุรกิจร้านค้าสหกรณ์ในรูปแบบซูเปอร์มาร์เก็ตสหกรณ์ ที่ได้ขับเคลื่อนโครงการดังกล่าวผ่านกรมส่งเสริมสหกรณ์ ผลการดำเนินงานการจำหน่ายสินค้า ตั้งแต่เข้าร่วมโครงการ (ตุลาคม 2562 – กรกฎาคม 2563) มีมูลค่า 22 ล้านบาท เป็นการจำหน่ายสินค้าในซูเปอร์มาร์เก็ตสหกรณ์และกระจายสินค้าในเครือข่ายสหกรณ์ กลุ่มเกษตรกร ร้านค้าปลีกและออกร้านธงฟ้าประชารัฐ
วันจันทร์ที่ 14 กันยายน 2563
สมาคมสหพันธ์แรงงานคนพิการ พบ ‘เลขาฯ รมว.แรงงาน’ หารือ ‘สถานการณ์แรงงานคนพิการไทย’
สมาคมสหพันธ์แรงงานคนพิการ เข้าพบเลขานุการรัฐมนตรีว่าการกระทรวงแรงงาน หารือเรื่อง "สถานการณ์แรงงานคนพิการไทย" พร้อมเสนอ "โครงการนำร่อง 1 ตำบล 1 คนพิการ”
วันที่ 14 กันยายน 2563 เวลา 09.30 น. นายสุชาติ ชมกลิ่น รัฐมนตรีว่าการกระทรวงแรงงาน มอบหมายให้นายสุเทพ ชิตยวงษ์ เลขานุการรัฐมนตรีว่าการกระทรวงแรงงาน พร้อมด้วย นางเธียรรัตน์ นะวะมะวัฒน์ รองปลัดกระทรวงแรงงาน ให้การต้อนรับนายชีวานนท์ พรรัตน์ธนิกกุล นายกสมาคมสมาคมสหพันธ์แรงงานคนพิการ และคณะขอเข้าพบหารือประเด็น "สถานการณ์แรงงานคนพิการไทย" ณ ห้องมิตรไมตรี 1 ชั้น 5 อาคารกระทรวงแรงงาน พร้อมเสนอประเด็นสนับสนุนการจ้างงานคนพิการในหน่วยงานของรัฐ ตามกฎหมายการจ้างงานคนพิการ และ "โครงการนำร่อง 1 ตำบล 1 คนพิการ” ซึ่งประเทศไทยมีตำบลมากกว่า 9,652 แห่ง ทั่วประเทศ และหากภาครัฐส่งเสริมและสนับสนุนการจ้างงานคนพิการจะสามารถเพิ่มแรงงานให้คนพิการได้กว่า 9,652 อัตรา ทั้งนี้ การที่สมาคมสหพันธ์แรงงานคนพิการ และคณะมาขอเข้าพบในวันนี้ ทำให้ทางกระทรวงแรงงานได้รับทราบสภาพปัญหาและร่วมกันแก้ไขปัญหาเพื่อให้เกิดความเท่าเทียมกันของทุกฝ่าย อีกทั้งได้ให้ความช่วยเหลือตามเป้าหมาย โดยได้มอบหมายให้หน่วยงานที่รับผิดชอบพิจารณาดำเนินการในส่วนที่เกี่ยวข้อง สนับสนุนการสร้างงาน สร้างอาชีพ สร้างรายได้ เพื่อคนพิการไทย
วันพุธที่ 26 สิงหาคม 2563
เชื้อไวรัสโควิด-19 ถูกขับออกมาจากทางไหนของร่างกายได้มากที่สุด ??
ไวรัสโควิด-19 ถูกขับออกมาจากทางไหนมากที่สุด ??
Q : เชื้อไวรัสโควิด-19 ถูกขับออกมาจากทางไหนของร่างกายได้มากที่สุด ??
A : เชื้อไวรัสโควิด-19 อยู่ในน้ำมูกมากที่สุด ประมาณ 97.9 %
วันจันทร์ที่ 14 กันยายน 2563
ผู้ตรวจกระทรวงดิจิทัลฯ เร่งติดตามความคืบหน้า 4 โครงการหลัก ด้านการพัฒนานวัตกรรมดิจิทัลอย่างยั่งยืน-งานพัฒนาเมืองอัจฉริยะ-ดิจิทัลเพื่อเกษตรสมัยใหม่ -ระบบคลาวด์กลางภาครัฐ ของ 3 หน่วย
ผู้ตรวจกระทรวงดิจิทัลฯ เร่งติดตามความคืบหน้า 4 โครงการหลัก ด้านการพัฒนานวัตกรรมดิจิทัลอย่างยั่งยืน-งานพัฒนาเมืองอัจฉริยะ-ดิจิทัลเพื่อเกษตรสมัยใหม่ -ระบบคลาวด์กลางภาครัฐ ของ 3 หน่วย
นางคนึงนิจ คชศิลา ผู้ตรวจราชการกระทรวงดิจิทัลเพื่อเศรษฐกิจและสังคม เป็นประธานการประชุมติดตามผลการดำเนินงานแผนงาน/โครงการตามแผนการตรวจราชการ กระทรวงฯ ประจำปีงบประมาณ พ.ศ.2563 (รอบ 12 เดือน) โดยที่ประชุมพิจารณา 4 โครงการ จาก 3 หน่วยงานในสังกัดกระทรวงฯ ได้แก่ สำนักงานพัฒนาธุรกรรมทางอิเล็กทรอนิกส์ (สพธอ.) หรือ ETDA (เอ็ตด้า) สำนักงานส่งเสริมเศรษฐกิจดิจิทัล(สศด.) และ สำนักงานคณะกรรมการดิจิทัลเพื่อเศรษฐกิจและสังคมแห่งชาติ (สดช.) ซึ่งมีโครงการสำคัญคือ 1) โครงการส่งเสริมพาณิชย์อิเล็กทรอนิกส์อย่างยั่งยืน (Thailand e-Commerce Sustainability) 2) โครงการส่งเสริมและพัฒนานวัตกรรมดิจิทัลเพื่อเกษตรสมัยใหม่ 3) แผนงานพัฒนาเมืองอัจฉริยะ (Smart City) มีโครงการย่อย คือ โครงการพัฒนาเมืองอัจฉริยะด้านการจราจรและขนส่งตะเข็บชายแดนภาคอีกสาน (หนองคาย นครพนม มุกดาหาร) โครงการสนับสนุนการท่องเที่ยวกลุ่มจังหวัดภาคใต้ฝั่งอันดามันให้มีคุณภาพระดับโลก (กระบี่ เชื่อมต่อภูเก็ต) โครงการพัฒนาเมืองอัจฉริยะให้พื้นที่ระเบียบเศรษฐกิจพิเศษภาคตะวันออก และ 4) โครงการพัฒนาระบบคลาวด์กลางภาครัฐ เมื่อวันที่ 14 กันยายน 2563 ณ ห้องประชุม 803 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
***************
วันจันทร์ที่ 31 สิงหาคม 2563
รมว.ยุติธรรม - รมช.ศึกษาธิการ ร่วมเปิดโครงการพัฒนาโปรแกรมค่ายสานสัมพันธ์ครอบครัว ยกโมเดล บำบัดผู้ติดยาเสพติดด้วยครอบครัว
รมว.ยุติธรรม - รมช.ศึกษาธิการ ร่วมเปิดโครงการพัฒนาโปรแกรมค่ายสานสัมพันธ์ครอบครัว ยกโมเดล บำบัดผู้ติดยาเสพติดด้วยครอบครัว
ในวันเสาร์ที่ ๒๙ สิงหาคม ๒๕๖๓ ณ บ้านหมอรีสอร์ท จังหวัดสุโขทัย นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย คุณหญิงกัลยา โสภณพณิช รัฐมนตรีช่วยว่าการกระทรวงศึกษาธิการ ร่วมเปิดโครงการพัฒนาโปรแกรมค่ายสานสัมพันธ์ครอบครัว : กิจกรรมค่ายสานสัมพันธ์ครอบครัว โดยมี นายวิตถวัลย์ สุนทรขจิต อธิบดีกรมคุมประพฤติ ให้การต้อนรับ
โอกาสนี้ นายสมศักดิ์ เทพสุทิน รัฐมนตรีว่าการกระทรวงยุติธรรม พร้อมด้วย คุณหญิงกัลยา โสภณพณิช รัฐมนตรีช่วยว่าการกระทรวงศึกษาธิการ ได้รับฟังปัญหาจากบุคคลในครอบครัวของผู้ถูกคุมความประพฤติเรื่องยาเสพติดที่เข้าร่วมค่ายศูนย์ขวัญแผ่นดิน นอกจากนี้ ยังได้ติดตามดูกิจกรรมฐานการเรียนรู้ของผู้เข้าอบรม โดยมีเจ้าหน้าที่จากกองพัฒนาการคุมประพฤติ สำนักงานคุมประพฤติสุโขทัย ศูนย์ฟื้นฟูสมรรถภาพผู้ติดยาเสพติด ลาดหลุมแก้ว และสถาบันสุขภาพจิตเด็กและวัยรุ่นราชนครินทร์ และผู้แทนจากมูลนิธิสถาบันราชพฤกษ์ เป็นวิทยากร และพี่เลี้ยงประจำฐานการเรียนรู้
นายสมศักดิ์ฯ กล่าวว่า จากที่รับฟังเข้าใจว่ามีความอึดอัดในครอบครัว เมื่อพบว่า ลูก ภรรยา สามี ติดยาเสพติด แต่การฟื้นฟูบำบัดให้เลิกยาเสพติดนั้นไม่ใช่เรื่องง่ายหากบำบัดไม่ถูกวิธี การสื่อสารพูดคุยห้ามใช้อารมณ์ ต้องชำระจิตใจด้วยความรัก
"ตนได้มีโอกาสพูดคุยกับคุณหญิงกัลยา จึงเห็นแนวคิดของท่านในเรื่องนี้ เลยคิดว่าหากลงมือทำจะสามารถช่วยเหลือคนได้มากขึ้น ครอบครัวจะสามารถกลับมามีความสุขได้ เยาวชนที่ติดยาเสพติดก็จะสามารถกลับมาเรียนหนังสือ และมีอนาคตที่ดีจึงมอบหมายให้กรมคุมประพฤติเดินหน้า และเริ่ม "คุณหญิงกัลยา โมเดล" บำบัดยาเสพติดด้วยความรักในครอบครัว" รมว.ยุติธรรม กล่าว
ด้านคุณหญิงกัลยาฯ กล่าวว่า ยาเสพติดเป็นตัวบ่อนทำลายชาติมาช้านาน รัฐบาลพยายามทำทุกทาง ตนอยากเห็นเยาวชนห่างไกลเรื่องแบบนี้ หรือหากติดแล้วสามารถเลิกได้ แต่สิ่งสำคัญจะทำให้คนในครอบครัวเลิกยาเสพติดได้ ก็คือครอบครัว คนเสพ ไม่ใช่ผู้ร้าย แต่เขาเพียงแค่ไม่สบาย กิจกรรมค่ายสานสัมพันธ์ครอบครัวนี้ คือ "ค่ายยาวิเศษ" ที่สามารถจะช่วยผู้เสพด้วยวิธีครอบครัวบำบัด
วันพุธที่ 26 สิงหาคม 2563
รัฐมนตรีเกษตรฯ สนับสนุนทุกภาคส่วนที่จะเพิ่มช่องทางการระบายสินค้า
รัฐมนตรีเกษตรฯ สนับสนุนทุกภาคส่วนที่จะเพิ่มช่องทางการระบายสินค้าของเกษตรกรส่งตรงถึงมือผู้บริโภค
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นสักขีพยานในพิธีลงนามบันทึกข้อตกลงความร่วมมือการเพิ่มศักยภาพในการขนส่งสินค้าเกษตรร่วมกันระหว่างสถานีวิทยุโทรทัศน์กองทัพบก กับบริษัท ไปรษณีย์ไทย จำกัด โดยทั้ง 2 หน่วยงาน ร่วมพัฒนาระบบบริการขนส่งควบคุมอุณหภูมิและรถขนส่งที่สามารถรักษาอุณหภูมิภายใน โดยสามารถควบคุมอุณหภูมิอย่างมีเสถียรภาพได้ 2 แบบ ในตู้เดียวกัน คือ 0-5 องศา สำหรับคงความสดของผักผลไม้ และ -18 องศา สำหรับผลิตภัณฑ์แช่แข็ง จึงเป็นการยกระดับการขนส่งสินค้าทางการเกษตรให้สดใหม่ ตั้งแต่ต้นทางผู้ผลิตจนถึงมือผู้บริโภค ทำให้มีการควบคุมอุณหภูมิในทุกขั้นตอน ตั้งแต่รับสินค้าเข้าคลังจนถึงมือผู้รับทั่วประเทศ เพื่อให้มั่นใจว่าผู้บริโภคจะได้รับผลผลิตที่สดใหม่เหมือนกับซื้อจากผู้ผลิตโดยตรง และสามารถอำนวยความสะดวกในการขนส่งสินค้า ที่สั่งซื้อทางระบบออนไลน์ของ Ohlala Shopping ตามแนวทางการใช้ชีวิตวิถีใหม่ ภายใต้สถานการณ์การแพร่ระบาดของ COVID-19 ซึ่งทางสถานีวิทยุโทรทัศน์กองทัพบก ได้ร่วมมือกับภาคเอกชนในการทำ Platform Online และ Website เพื่อเชื่อมโยงการนำสินค้าจากเกษตรกรส่งถึงมือผู้บริโภคได้อย่างรวดเร็วและมีราคาถูก รวมถึงจะเป็นประโยชน์ต่อเกษตรกรที่จะมีช่องทางในการระบายผลผลิตทางการเกษตรได้มากขึ้นอีกทางหนึ่งตามนโยบายของรัฐบาลด้วย
"การลงนามในวันนี้ จะเป็นประโยชน์ต่อพี่น้องเกษตรกรและผู้บริโภคที่จะได้รับสินค้าที่มีคุณภาพมีการการันตีจากหน่วยงานที่น่าเชื่อถือ จึงต้องขอขอบคุณทุกภาคส่วน ซึ่งจากการสถานการณ์ในปัจจุบัน ทำให้วิถีชีวิตเปลี่ยนไป ภาคการเกษตรต้องมีการปรับปรุงตัวตามสถานการณ์ด้วย ทำให้ผู้บริโภคเลือกสินค้าที่มีคุณภาพ และจากการลงนามในวันนี้จะช่วยให้พี่น้องเกษตรกรผลิตสินค้าได้ตรงตามความต้องการของตลาด และกระจายสินค้าไปได้อย่างทั่วถึง และมีคุณภาพ มีความปลอดภัย จึงถือเป็นการส่งเสริมสินค้าเกษตรได้ดีที่สุดอีกทางหนึ่ง อย่างไรก็ตาม กระทรวงเกษตรฯ มีนโยบายที่จะทำให้ประเทศเข้มแข้ม จึงต้องทำให้พี่น้องเกษตรกรมีความเป็นอยู่ที่ดีขึ้นด้วย จึงพร้อมที่จะดำเนินการร่วมกันกับทุกภาคส่วน ที่จะพลิกวิกฤตให้เป็นโอกาส และช่วยกันพัฒนาเกษตรกรรมให้เข้าสู้วิถีใหม่ เพื่อเตรียมพร้อมเข้าสู่เป็นครัวของโลกต่อไป" นายเฉลิมชัย กล่าว
วันอังคารที่ 25 สิงหาคม 2563
ครม.เห็นชอบให้คงอัตราภาษีมูลค่าเพิ่ม (VAT) ไว้ที่ร้อยละ 7 ต่อไปอีก 1 ปี
ครม.มีมติเห็นชอบให้คงการจัดเก็บภาษีมูลค่าเพิ่มในอัตราร้อยละ 7 ต่อไปอีก 1 ปี เริ่มตั้งแต่วันที่ 1 ต.ค.2563 ถึง 30 ก.ย.2564 สำหรับการขายสินค้า การให้บริการ หรือการนำเข้าทุกกรณี ที่เข้าลักษณะต้องเสียภาษีมูลค่าเพิ่ม เพื่อช่วยลดภาระค่าครองชีพให้ประชาชน
นายปรีดี ดาวฉาย รัฐมนตรีว่าการกระทรวงการคลัง เปิดเผยว่า “วันนี้ (25 สิงหาคม 2563) คณะรัฐมนตรีได้มีมติเห็นชอบตามข้อเสนอของกระทรวงการคลัง เกี่ยวกับร่างพระราชกฤษฎีกาออกตามความในประมวลรัษฎากร ว่าด้วยการลดอัตราภาษีมูลค่าเพิ่ม (ฉบับที่..) พ.ศ. .... (มาตรการขยายเวลาการลดอัตราภาษีมูลค่าเพิ่ม) โดยให้ยังคงจัดเก็บภาษีมูลค่าเพิ่มในอัตราร้อยละ 7 (รวมภาษีท้องถิ่น) สำหรับการขายสินค้า การให้บริการ หรือการนำเข้าทุกกรณีที่เข้าลักษณะต้องเสียภาษีมูลค่าเพิ่ม ทั้งนี้ สำหรับรายการที่เกิดขึ้นตั้งแต่วันที่ 1 ตุลาคม 2563 ถึงวันที่ 30 กันยายน 2564”
นายปรีดี ดาวฉาย รัฐมนตรีว่าการกระทรวงการคลัง กล่าวเพิ่มเติมว่า “การขยายเวลาการลดอัตราภาษีมูลค่าเพิ่มออกไปอีก โดยยังคงจัดเก็บในอัตราร้อยละ 7 จะช่วยลดภาระค่าครองชีพให้กับประชาชน และสร้างความเชื่อมั่นในการประกอบธุรกิจให้กับภาคเอกชน อันจะส่งผลให้ระบบเศรษฐกิจของประเทศมีการฟื้นตัวหลังจากสถานการณ์การแพร่ระบาดของโรคติดเชื้อไวรัสโคโรนา 2019 (COVID – 19) คลี่คลายลง”
สำหรับผู้ที่มีข้อสงสัยสามารถสอบถามข้อมูลเพิ่มเติมได้ที่ศูนย์สารนิเทศสรรพากร (RD Intelligence Center) 1161 หรือที่สำนักงานสรรพากรทุกแห่งทั่วประเทศ
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร (RD Intelligence Center) 1161